ועדת העבודה, הרווחה והבריאות, כנסת 19, פרוטוקול מספר 162, 2014-01-20 12:35

חיים כץ: צהרים טובים.

חיים כץ: יום שני בשבוע, י"ט בשבט, ה-20 בינואר 2014 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק עבודת נשים (תיקון – הגנה לעובדת העוברת טיפולי פוריות), התשע"ס-2013 של חברות הכנסת אורית סטרוק, שולי מועלם-רפאלי ועוד שורה ארוכה של חברי כנסת.

חיים כץ: מאחר ואת חברת כנסת חדשה, אני מסביר לך שאם את רוצה להגיש הצעת חוק, את לא צריכה לרשום עוד אנשים אלא תגישי את הצעת החוק.

חיים כץ: זה לא מוסיף שעוד חברים רבים רשומים על הצעת החוק.

חיים כץ: אם את היוזמת וזה שלך, תובילי את ההצעה בגאון וקחי גם את הקרדיטים.

אורית סטרוק: אני מוכרחה לומר שדווקא חברת הכנסת עדי קול חתומה על הצעת החוק.

חיים כץ: היא הייתה צריכה לשבת כאן עכשיו.

חיים כץ: היא חברת ועדה.

אורית סטרוק: יש לה דיון אחר חשוב מאוד.

חיים כץ: והדיון הזה לא חשוב.

אורית סטרוק: היא מנהלת דיון בוועדה שלה.

חיים כץ: כשיש למישהו הצעת חוק עליה הוא טרח ועמל, לשם כך הוא בכנסת.

חיים כץ: חבר כנסת בא לחוקק ולקבוע נורמות בחיי אזרחי מדינת ישראל וזה שיא היצירה שלו.

חיים כץ: הוא צריך להגן על שיא היצירה שלו.

חיים כץ: זאת המשמעות האמיתית של חבר כנסת שמחוקק, משפר, מנסה לשפר את איכות החיים של האזרחים במדינת ישראל.

חיים כץ: בבקשה גברתי, תציגי את הצעת החוק שלך.

אורית סטרוק: הצעת החוק באה לתקן לפי דעתי טעות שנעשתה בעבר.

אורית סטרוק: נכון לחוק הקיים היום אישה שנאלצת לעבור טיפולי פוריות כדי ללדת, היא יכולה לקבל מימון רק עבור טיפולי הפוריות של הילד הראשון והשני ומשום מה באותו מקום של הילד השני גם חתכו את ההגנה שיש לה מפני פיטורים, דבר שלי לא נשמע סביר.

אורית סטרוק: אני חושבת שנשים כאלה סובלות סבל בל יתואר, נפשי ופיזי, בניסיונות שלהן ללדת ולהביא ילדים לעולם, וצריך להקל עליהן ככל הניתן ובוודאי שאין להכביד עליהן באיום פיטורים בפניו הן עומדות.

אורית סטרוק: בהתחלה רציתי להסיר בכלל את ההגבלה אבל במשא ומתן עם המשרדים הרלוונטיים הגענו לאיזושהי פשרה.

חיים כץ: איזה משרדים רלוונטיים?

אורית סטרוק: משרד הכלכלה ומשרד האוצר.

אורית סטרוק: הגענו להסכמות עם הגבלות שבעצם לכל מעסיק, על מנת לא לפגוע במעסיקים יתר על המידה, שני ילדים.

חיים כץ: משרד הכלכלה נמצא כאן?

<מאיה טאוסינג: כן.

<מאיה טאוסינג: המחלקה המשפטית במשרד הכלכלה.

חיים כץ: אתם מסכימים לנוסח החוק?

<מאיה טאוסינג: כן.

<מאיה טאוסינג: עמדת הממשלה היא להסכים.

חיים כץ: משרד האוצר.

<אורי שיינין: רפרנט תעסוקה באגף התקציבים.

<אורי שיינין: מקובל עלינו הנוסח המוצע הוא על דעת משרד הכלכלה, משרד האוצר והמציעה.

<עפרה בלבן: אני יושבת ראש עמותת חן לפריון.

<עפרה בלבן: קודם כל, ההצעה הזאת נחמדה מאוד אבל אם מישהי עובדת עשרים שנים באותו מקום, זה נעצר בילד השני, ולכן למה האפליה הזאת?

<עפרה בלבן: הערה שנייה.

<עפרה בלבן: אני בדעה שמדינת ישראל שמממנת ילד ראשון ושני, צריכה להקפיד גם על הנושא הזה לילד ראשון ושני.

<עפרה בלבן: צריך לקחת בחשבון שטיפולי פוריות היא עלות תקציבית גבוהה מאוד ואין סיבה לעשות את התיקונים האלה כי אחר כך מתחילים עם ילד שלישי ורביעי.

<עפרה בלבן: צריך להגן על אנשים אבל עדיין אנחנו עובדים בבתי משפט על ילד ראשון ושני, אז קודם, אנא, עזרו לנו, לעמותת חן לפריון, להגן על נשים ובעלים שמפטרים אותם בתהליכי פוריות לילד ראשון ושני ואל תרוצו עם כל מיני הצעות חוק קוסמטיות כאלה לילד שלישי ורביעי, שאין להן שום משמעות אמיתית בשטח.

יעקב מרגי: למה אין להן שום משמעות?

<עפרה בלבן: מפני שאנחנו רואים שלילד שלישי ורביעי, קופות החולים מממנות רק חמישים אחוזים.

<עפרה בלבן: אחוז הזוגות שמגיעים לטיפולי פוריות לילד שלישי, הוא קטן מאוד, ולילד רביעי, עוד יותר קטן.

<עפרה בלבן: בדרך כלל אלה נשים שאינן עובדות.

חיים כץ: מידיעתך, לא מניסיונך, כמה זוגות מגיעים לטיפולי פוריות ילד שלישי?

<עפרה בלבן: אולי חמישה אחוזים.

חיים כץ: אני לא מבין באחוזים.

חיים כץ: אני מבין במספרים מוחלטים.

<עפרה בלבן: בין אלף ל-1,500 זוגות.

<עפרה בלבן: זאת הערכה כללית.

חיים כץ: אלף משפחות, זה הרבה.

חיים כץ: הבנו את מה שאת אומרת אבל אני רוצה שתביני שמי שהיה כאן מעורב בחקיקה שאת עזרת בה, לא חי בוואקום.

חיים כץ: היית בדיון לפני כן ובטח תהיי בדיון שיתקיים בהמשך.

חיים כץ: אם אנחנו היינו חיים בוואקום, הכול היה בסדר.

<עפרה בלבן: אני מסכימה אבל מה עם ילד חמישי?

<עפרה בלבן: מה עם תאומים?

<עפרה בלבן: אנחנו נכנסים כאן למדרון חלקלק.

חיים כץ: תודה רבה.

חיים כץ: אמרת את שלך.

חיים כץ: מאחר ואנחנו גם לא כל כך מסכימים להגבלות האלה, אנחנו נעביר את זה לקריאה ראשונה.

חיים כץ: נשלח אתכם הביתה לחשוב על תיקון ההגבלות.

חיים כץ: אני מקווה שאחרי קריאה ראשונה אנחנו נראה איך אנחנו משפרים את זה ואיך אנחנו מתקנים את זה.

חיים כץ: תחשבו טוב.

חיים כץ: תחזרו הביתה.

חיים כץ: בשלב זה אנחנו עומדים בהסכמות.

אורית סטרוק: הייתה כאן הצעה שהעלתה היועצת המשפטית שנראית לי מאוד ראויה.

חיים כץ: תלמדי מניסיוני הדל.

חיים כץ: נעביר את זה בקריאה ראשונה ואחרי קריאה ראשונה, בדיונים לקראת קריאה שנייה ושלישית, נראה היכן אנחנו חיים.

חיים כץ: אם זה עובר קריאה ראשונה, את עושה צעד גדול קדימה.

חיים כץ: זאת הצעת חוק ראשונה שלך?

אורית סטרוק: כן.

חיים כץ: תעבירי.

חיים כץ: תיכנסי לספר החוקים של מדינת ישראל.

חיים כץ: אנחנו נקריא.

<נעה בן שבת: הצעת חוק עבודת נשים (תיקון – הגנה לעובדת העוברת טיפולי פוריות), התשע"ד-2014 תיקון סעיף 9 בחוק עבודת נשים, התשי"ד-1954, בסעיף 9(ה), בפסקה (1): המלים "לקראת ילדם הראשון או השני" – יימחקו.

<נעה בן שבת: ובמקום הסיפא החל במלים "הוראת סעיף קטן זה" יבוא "הוראת סעיף קטן זה תחול לגבי עובד או עובדת העוברים טיפולים כאמור בפסקה זו לקראת ילדם הראשון או השני שלצורך הולדתו הם עוברים טיפולי פוריות, בתקופת העסקתם אצל אותו מעביד או באותו מקום עבודה.

<נעה בן שבת: ולעניין עובד או עובדת שעברו טיפולי פוריות לקראת ילדים כאמור מבן זוג קודם – גם לגבי ילדם הראשון או השני כאמור מבן זוג נוכחי.

חיים כץ: לפני שאנחנו מצביעים, אני אומר לכם, תחשבו, שלא נדפוק לכם בראש.

חיים כץ: תשמעו מה אני אומר לכם, שלא נדפוק לכם בראש.

חיים כץ: תחשבו כי להסכמות שלה, אני לא מחויב להן.

חיים כץ: תחשבו טוב מה אני אומר לכם.

יעקב מרגי: כשבאים לוועדת שרים ביום ראשון וכאשר מתעקשים להתנגד להצעות חוק, אומרים שזה בהסכמה ובתיאום.

יעקב מרגי: הם יגידו שחיים כץ לא מחויב להסכמות שלהם.

חיים כץ: אני בטוח שאורית סטרוק שתיאמה, תעמוד על כך שיהיה לפי ההסכמות.

חיים כץ: אנחנו מצביעים.

חיים כץ: מי בעד אישור הצעת חוק עבודת נשים (תיקון - הגנה לעובדת העוברת טיפולי פוריות), התשע"ג-2013?

חיים כץ: את מצביעה במקום יוני שטבון.

חיים כץ: בעד – פה אחד

חיים כץ: הצעת החוק אושרה פה אחד להכנה לקריאה ראשונה.

חיים כץ: אני מקווה שהיא תעבור במליאה בקריאה ראשונה ותבוא לכאן להכנה לקריאה שנייה ושלישית.

חיים כץ: כאמור, תעשו טוב חושבים.

חיים כץ: תודה רבה.

חיים כץ: הישיבה נעולה.